Na podlagi 10. člena Pravilnika o dodeljevanju finančnih sredstev investicijskim ukrepom za učinkovito rabo energije in izrabo obnovljivih virov energije v gospodinjstvih na območju Občine Žirovnica (Ur. l. RS, št. 43/2011, 19/2013) Občina Žirovnica objavlja 

J A V N I   R A Z P I S
za dodelitev finančnih sredstev investicijskim ukrepom za učinkovito rabo energije in izrabo obnovljivih virov energije v gospodinjstvih na območju Občine Žirovnica
1. Naziv in sedež dodeljevalca finančnih sredstev
Občina Žirovnica, Breznica 3, 4274 Žirovnica, tel. 04/580-91-00, faks 04/580-91-09.

2. Predmet javnega razpisa

Občina Žirovnica razpisuje dodelitev finančnih sredstev investicijskim ukrepom za učinkovito rabo energije in izrabo obnovljivih virov energije v gospodinjstvih na območju Občine Žirovnica do višine razpoložljivih sredstev v občinskem proračunu. 

Finančne spodbude so namenjene upravičencem, ki so izvedli naslednje investicijske ukrepe: 

A. toplotno izolacijo podstrešja (neizkoriščeno podstrešje) oziroma toplotno izolacijo strehe (izkoriščeno podstrešje), 

B. toplotno izolacijo zunanjih zidov z obnovo fasade, 

C. toplotno izolacijo stropa ali poda kleti, 

D. zamenjavo fasadnega stavbnega pohištva – okna in balkonska vrata, 

E. vgradnjo solarnih sistemov za ogrevanje vode, 

F. vgradnjo toplotnih črpalk, 

G. vgradnjo specialnih kurilnih naprav na polena, sekance ali pelete za centralno ogrevanje na lesno biomaso.
3. Pogoji
Za pridobitev finančnih sredstev lahko zaprosijo fizične osebe, ki imajo stalno prebivališče v občini Žirovnica in:

· so lastniki oziroma solastniki stanovanjskih objektov in so investitorji izvedbe investicijskega ukrepa,

· so najemniki stanovanjskih objektov, ki imajo z lastnikom objekta sklenjeno dolgoročno najemno pogodbo o sovlaganjih v objekt ali ustrezno pisno soglasje lastnika stanovanjskega objekta k izvedbi investicijskega ukrepa določenega v drugi točki tega razpisa.

Pravne osebe in samostojni podjetniki, ki so lastniki ali solastniki oziroma najemniki objektov, ne izpolnjujejo pogojev za dodelitev finančnih sredstev, čeprav so udeleženci v investiciji.

Objekt je stavba ali del stavbe, na katerem je bil izveden investicijski ukrep. Stavba je objekt z enim ali več prostori, v katere lahko človek vstopi, in so namenjeni prebivanju.

Počitniške stavbe oziroma vikendi, novogradnje ter vsi pomožni objekti in drugi objekti, zgrajeni brez gradbenega dovoljenja, niso predmet pridobitve finančnih sredstev.

Vlogo lahko vloži fizična oseba (upravičenec) oziroma njen zakoniti zastopnik. Nadalje 
lahko vlogo vloži tudi oseba, ki ima pisno pooblastilo upravičenca, ter upravnik objekta, katerega pooblastijo etažni lastniki. Vloga se vloži na predpisanem obrazcu z vsemi zahtevanimi dokazili in dokumenti.
Na razpisu lahko sodelujejo upravičenci, ki so izvedli enega ali več investicijskih ukrepov na objektih, ki so zgrajeni na območju Občine Žirovnica. 

Upravičenec je upravičen do finančne spodbude samo, če je posamezni investicijski ukrep izvedel izključno za celoten objekt. Izjema so ukrepi izvedeni v tri ali večstanovanjskih objektih, kjer se posamezni ukrep lahko izvede v enem stanovanju pod pogojem, da upravnik objekta poda pisno izjavo o ustreznosti izvedenega ukrepa.
Nepovratna sredstva se bodo dodeljevala za investicijske ukrepe, izvedene v obdobju od 1.1.2012 do 31.12.2012, kar se dokazuje z računom za izvedbo investicijskega ukrepa (datum opravljene storitve).

Postopek se vodi v skladu s Pravilnikom o dodeljevanju finančnih sredstev investicijskim ukrepom za učinkovito rabo energije in izrabo obnovljivih virov energije v gospodinjstvih na območju Občine Žirovnica (Ur. l. RS, št. 43/2011, 19/2013). 

Pogoj za dodelitev nepovratnih sredstev je popolna vloga. Šteje se, da je vloga popolna, v kolikor je obrazec vloga pravilno izpolnjen ter so predložena vsa zahtevana dokazila. 

Če bo vloga nepopolna ali nerazumljiva, bo komisija pozvala vlagatelja, da pomanjkljivosti odpravi v roku 15 dni od prejema poziva za dopolnitev. V kolikor vlagatelj vloge ne bo dopolnil v predpisanem roku, se bo vloga s sklepom zavrgla.

Če vlagatelj pomanjkljivosti odpravi v roku, se šteje, da je bila vloga vložena takrat, ko je bila vložena vloga, s katero so bile odpravljene pomanjkljivosti.

Vgrajeni materiali in/ali izvedeni investicijski ukrepi morajo dosegati zahtevane tehnične kriterije, ki so podrobneje določeni v Navodilu za izpolnitev vloge in določitev tehničnih kriterijev, ki je sestavni del razpisne dokumentacije tega javnega razpisa. 

Vložena dokumentacija, ki je priloga vloge, se upravičencu ali vlagateljem ne vrača. 

Pristojni organ občinske uprave lahko pred izdajo sklepa o dodelitvi finančnih sredstev izvede kontrolo izvedenih investicijskih ukrepov pri upravičencu. V kolikor pristojni občinski organ ugotovi nepravilnosti, upravičenec ni upravičen do finančne spodbude.

O dodelitvi sredstev na predlog komisije odloči župan s sklepom o dodelitvi sredstev. 
Vlagatelj, ki meni, da izpolnjuje pogoje in merila iz javnega razpisa in da mu razpisana sredstva neopravičeno niso bila dodeljena, lahko pisno vloži pri županu ugovor zoper sklep iz prejšnjega odstavka v roku 8 dni od prejema sklepa. V ugovoru mora natančno navesti razloge, zaradi katerih vlaga ugovor. Predmet ugovora ne morejo biti postavljena merila za ocenjevanje vlog. 
Župan je ugovor dolžan obravnavati, preveriti ugovorne razloge in v roku 15 dni ponovno odločiti s sklepom o dodelitvi sredstev. S sklepom lahko spremeni prejšnjo odločitev. Odločitev o dodelitvi sredstev je s tem dokončna.

4. Višina spodbude

Višina spodbude za posamezen investicijski ukrep je:

A. za toplotno izolacijo podstrešja oziroma strehe: 5 €/m2,
B. za toplotno izolacijo zunanjih zidov z obnovo fasade: 5 €/m2,
C. za toplotno izolacijo stropa ali poda kleti: 5 €/m2,

D. za zamenjavo fasadnega stavbnega pohištva – okna in balkonska vrata: 25 €/m2 oken in balkonskih vrat,
E. za vgradnjo solarnih sistemov za ogrevanje vode: 125 €/m2 vgrajenih sprejemnikov sončne energije oziroma 1.050 € za celotni sistem,

F. za vgradnjo toplotnih črpalk: 210 €/toplotno črpalko,
G. za vgradnjo specialnih kurilnih naprav na polena, sekance ali pelete  za centralno ogrevanje na lesno biomaso: 40% cene kurilne naprave in ustreznega hranilnika toplote, vendar največ 1.100 € za celotni sistem. 

Višina dodeljenih finančnih sredstev sme znašati do 50% predračunske vrednosti za posamezni ukrep učinkovite rabe energije oziroma investicijo v izrabo obnovljivega vira energije.

5. Višina razpoložljivih finančnih sredstev:

V letu 2013 so v proračunu Občine Žirovnica za potrebe dodeljevanja nepovratnih finančnih sredstev zagotovljena  sredstva v višini 19.000,00 € na podprogramu 12069001 Spodbujanje rabe obnovljivih virov energije, proračunski postavki 1231 – Izvajanje LEK. 
6. Rok za predložitev vloge:

Rok za predložitev vloge je od 21.03.2013 do vključno 23.04.2013 do 15 ure. 

Izpolnjen obrazec vloge in zahtevana dokazila v zaprti kuverti se oddajo v času od 21.03.2013 do vključno 23.04.2013 na Občini Žirovnica v sprejemni pisarni v času uradnih ur osebno ali priporočeno po pošti na naslov Občina Žirovnica, Breznica 3, 4274 Žirovnica, s pripisom 'Subvencije za investicijske ukrepe URE in OVE 2013'. 

Vse nepravočasne vloge se ne bodo upoštevale ter bodo s sklepom zavržene.
7. Rezultati razpisa:

Po ugotovitvi ustreznosti vloge, ki lahko zajema tudi kontrolo izvedenih del pri prosilcu, bo župan, na osnovi predloga komisije, s sklepom odločil o višini dodeljenih nepovratnih sredstev. Sklep bo prosilcem posredovan najkasneje v 60 dneh po zaključku razpisnega roka.
Odobrena sredstva bodo nakazana na račun prosilca.

8. Kraj in čas, kjer zainteresirani dobijo razpisno dokumentacijo

Razpisno dokumentacijo lahko interesenti dvignejo od 21.03.2013 do konca razpisa v sprejemni pisarni Občine Žirovnica v času uradnih ur ali na spletnih straneh Občine Žirovnica http://www.zirovnica.si, v rubriki Razpisi. 

9. Dodatne informacije

Vse dodatne informacije so interesentom na razpolago na Občini Žirovnica, kontaktna oseba Saša Mencinger, tel. 04 580-91-03, e-mail: sasa.mencinger@zirovnica.si. 

Številka: 360-0001/2013
Žirovnica, 21.03.2013

